ऐसा नहीं है कि सिर्फ रूस ही भारत की मदद कर रहा है. समीर जाफरी के अनुसार रूस परमाणु ऊर्जा और टेलीकम्युनिकेशन के इलाके में भारत में निवेश कर रहा है तो भारतीय कंपनियों ने हाइड्रोकार्बन के क्षेत्र में रूस में भारी निवेश किया है. इसके अलावा वे तेल और गैस की साझा खोज और खनन भी कर रहे हैं. सरकारी आंकड़ों के अनुसार 2011 के अंत में रूस में भारत का निवेश 6.5 अरब डॉलर था. 2012 में पारस्परिक कारोबार 11 अरब डॉलर था, और दोनों देशों ने कजाखस्तान और बेलारूस के साथ मिलकर मुक्त व्यापार समझौते की संभावना तलाशने का फैसला किया है.